ΑΙΤΙΟΛΟΓΙΚΗ ΕΚΘΕΣΗ

Στις 25 Φεβρουαρίου 2011 μονογραφήθηκε το τελευταίο πρωτόκολλο της συμφωνίας αλιευτικής σύμπραξης με το Μαρόκο. Η περίοδος ισχύος του επρόκειτο να καλύψει χρονικό διάστημα ενός έτους, μεταξύ της 28ης Φεβρουαρίου 2011 και της 27ης Φεβρουαρίου 2012.

Ενώ υπεγράφη από τα δύο μέρη της συμφωνίας στις 13 Ιουλίου 2011, το πρωτόκολλο τέθηκε σε προσωρινή εφαρμογή αναδρομικά από τις 28 Φεβρουαρίου 2011, δυνάμει της απόφασης 2011/491/EΕ του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου.

Το Ευρωπαϊκό Κοινοβούλιο έπρεπε να είχε δώσει τη συγκατάθεσή του ώστε να προβεί το Συμβούλιο στη σύναψη του πρωτοκόλλου εξ ονόματος της ΕΕ, σύμφωνα με το άρθρο 218 παράγραφος 6 στοιχείο α) της Συνθήκης για τη Λειτουργία της Ευρωπαϊκής Ένωσης. Εντούτοις, στις 14 Δεκεμβρίου 2011, το Κοινοβούλιο ψήφισε αρνητικά ως προς τη σύναψη του εν λόγω πρωτοκόλλου· στις 15 Δεκεμβρίου κοινοποίησε επίσημα την εν λόγω απόφασή του στο Συμβούλιο.

Συνεπώς, η Ευρωπαϊκή Ένωση δεν είναι σε θέση να προχωρήσει στη σύναψη του πρωτοκόλλου. Σύμφωνα με το άρθρο 25 παράγραφος 2 της σύμβασης της Βιέννης περί του δικαίου των συνθηκών, η προσωρινή εφαρμογή μιας συνθήκης τερματίζεται εάν ένα συμβαλλόμενο μέρος γνωστοποιήσει στο άλλο, ως προς το οποίο η συνθήκη εφαρμόζεται προσωρινά, την πρόθεσή του να μη καταστεί μέρος της συνθήκης.

Η Επιτροπή προτείνει, με βάση τα προαναφερόμενα, την κατάργηση, από το Συμβούλιο, της απόφασής του ως προς την υπογραφή της προσωρινής εφαρμογής του πρωτοκόλλου, και τη γνωστοποίηση της εν λόγω απόφασης στην κυβέρνηση του Μαρόκου.

2011/0466 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την κατάργηση της απόφασης 2011/491/EΕ του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 5,

Έχοντας υπόψη την πρόταση της Ευρωπαϊκής Επιτροπής[1]

Εκτιμώντας τα ακόλουθα:

1. Το πρωτόκολλο σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου (εφεξής «το πρωτόκολλο») εφαρμοζόταν προσωρινά από τις 28 Φεβρουαρίου 2011, δυνάμει της απόφασης 2011/491/EΕ του Συμβουλίου της 12ης Ιουλίου 2011[2],

2. Σε απάντηση του αιτήματος του Συμβουλίου της 15ης Ιουλίου 2011, δυνάμει του άρθρου 218 άρθρο 6 στοιχείο α) της Συνθήκης για τη Λειτουργία της Ευρωπαϊκής Ένωσης, το Ευρωπαϊκό Κοινοβούλιο ψήφισε στις 14 Δεκεμβρίου 2011 αρνητικά ως προς τη σύναψη του εν λόγω πρωτοκόλλου από το Συμβούλιο[3],

3. Είναι, συνεπώς, απαραίτητο να καταργηθεί η απόφαση 2011/491/EΕ του Συμβουλίου και να γνωστοποιηθεί στο Μαρόκο η λήξη της προσωρινής ισχύος εφαρμογής του Πρωτοκόλλου, σύμφωνα με το άρθρο 25 παράγραφος 2 της Σύμβασης της Βιέννης περί του Δικαίου των Συνθηκών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2011/491/EΕ του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου, καταργείται.

Άρθρο 2

Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να γνωστοποιήσει στο Βασίλειο του Μαρόκου, σύμφωνα με το άρθρο 25 παράγραφος 2 της Σύμβασης της Βιέννης περί του Δικαίου των Συνθηκών, ότι η Ευρωπαϊκή Ένωση δεν προτίθεται πλέον να καταστεί μέρος του προαναφερομένου πρωτοκόλλου. Η εν λόγω γνωστοποίηση θα γίνει υπό τη μορφή επιστολής.

Το κείμενο της επιστολής επισυνάπτεται στην παρούσα απόφαση.

Άρθρο 3

Η παρούσα απόφαση αρχίζει να ισχύει την ημέρα της έκδοσής της.

Άρθρο 4

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Παράρτημα

Επιστολή της Ευρωπαϊκής Ένωσης

Κύριε Πρέσβη,

Αναφορικά με το πρωτόκολλο μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου, που μονογραφήθηκε στις 25 Φεβρουαρίου 2011, ως προς την προσωρινή του εφαρμογή, όπως συμφωνήθηκε δυνάμει του άρθρου 12 του πρωτοκόλλου και τέθηκε σε ισχύ μέσω της υπογραφής του πρωτοκόλλου από τα δύο μέρη στις 13 Ιουλίου 2011:

Η Ευρωπαϊκή Ένωση γνωστοποιεί διά της παρούσης στο Βασίλειο του Μαρόκου ότι, σύμφωνα με το άρθρο 25 παράγραφος 2 της Σύμβασης της Βιέννης περί του Δικαίου των Συνθηκών, δεν προτίθεται πλέον να καταστεί μέρος του προαναφερομένου πρωτοκόλλου.

Με εξαιρετική εκτίμηση,

Εξ ονόματος της Ευρωπαϊκής Ένωσης,

[1] [να προστεθεί παραπομπή]

[2] ΕΕ L 202 της 05.08.2011, σ. 1.

[3] [να προστεθεί παραπομπτή στην επίσημη κοινοποίηση]